COM7 รูดเกือบ 6% โบรกฯ แนะ “ขาย” รับความเสี่ยง Apple เปิดสาขาในไทย
COM7 รูดเกือบ 6% โบรกฯ แนะ "ขาย" รับความเสี่ยง Apple เปิดสาขาในไทย ล่าสุด ณ เวลา 11.33 น. อยู่ที่ 11.10 บาท ลดลง 0.70 บาท หรือ 5.93% สูงสุดที่ 11.60 บาท ต่ำสุดที่ 11.10 บาท มูลค่าซื้อขาย 125.04 ล้านบาท
30 พ.ค. 2560

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ณ เวลา 11.33 น. อยู่ที่ 11.10 บาท ลดลง 0.70 บาท หรือ 5.93% สูงสุดที่ 11.60 บาท ต่ำสุดที่ 11.10 บาท มูลค่าซื้อขาย 125.04 ล้านบาท

ด้าน บล.ธนชาต ระบุในบทวิเคราะห์ฯปรับลดคำแนะนำ COM7 เป็น “ขาย” จากเดิม “ถือ” เนื่องจากความเสี่ยงในสองธุรกิจหลักที่สูงขึ้น หนึ่งคือธุรกิจค้าปลีก IT/telecom ที่อาจเผชิญความเสี่ยงจากการที่ Apple มีสาขาของตนเองในไทย อีกทั้งในธุรกิจรับบริหาร True shop ก็มีผลตอบแทนที่ต่ำ
โดยปรับลดประมาณการกำไรสุทธิลง 2%, 9% และ 11% ในปี 2560-2562 เพื่อสะท้อนรายได้จากการรับบริหาร True shop ที่ต่ำกว่าคาด และปรับเพิ่มค่าเบต้าจาก 0.8 เป็น 1 เท่า เพื่อสะท้อนความเสี่ยงจากโอกาสที่ Apple จะเปิดร้านของตนเองในไทย ดังนั้น ราคาเป้าหมายตามวิธี DCF ลดลงเหลือ 10.0 บาท จากเดิมที่ 13.5 บาท
ถึงแม้ประมาณการ EPS เติบโตที่ 32% ในปี 2560 แต่จะชะลอตัวลงที่ 16% และ 11% ในปี 2561-2562 ประกอบกับมี downside risk ถ้าสัญญากับ True shop ไม่สามารถปรับเปลี่ยน และโอกาสที่ Apple มีสาขาของตนเองในไทย